Real-ekspert: – Martin Ødegaard kan få sjansen i cupen
ARTIKKELEN ER OVER TRE ÅR GAMMEL Kampen går borte mot Cádiz fra tredje nivå i spansk fotball. Det er der Ødegaard hittil har fått sin kampaktivitet denne høsten. – Jeg tror Ødegaard er med i troppen denne gangen. Det er denne type kamper vi har sett for oss at han får muligheten i. Om det skjer fra start eller på benken, får vi se, sier Real-reporter Ruben Canizares Martin i avisen ABC til NTB. Hans jobb er å fotfølge Real året rundt. Andre spanske fotballkjennere NTB har vært i kontakt med, er på samme linje: Dette er en mulighet for Ødegaard. Drammenseren ble Real Madrids yngste spiller i en obligatorisk kamp som innbytter i siste serierunde i mai. Nordmannen fyller 17 år 17. desember, og han ble kjøpt fra Strømsgodset for cirka 30 millioner kroner i januar. Den prisen skal kunne stige til 55-60 millioner om han slår seg inn på laget. Det er han langt unna i øyeblikket, men Copa del Rey sees erfaringsmessig som et sted der unggutter får sjanser. Ikke minst fordi det spilles dobbeltkamp. Real har fordel av hjemmebane i returen om vel to uker. Ødegaard fikk sjansen for Norge mot Ungarn borte i EM-playoff, men ble tatt av etter første omgang. (©NTB) PS! I samarbeid med Strive ser du 10 toppkamper fra La Liga og Serie A på VG+ i vår. (Redaksjonelt samarbeid)
Martin Ødegaard er ifølge eksperter høyaktuell for spill i Real Madrids cupkamp onsdag, melder NTB.